**Az előterjesztést megtárgyalta:**

* Gazdasági és Városstratégiai Bizottság

**A határozati javaslatot törvényességi**

**szempontból megvizsgáltam:**

**(: Dr. Károlyi Ákos :)**

**jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2016. április 20-i ülésére**

**Javaslat Közösségi szinten irányított városi helyi fejlesztések (CLLD) megvalósítására irányuló helyi akciócsoport megalakításával kapcsolatos döntések meghozatalára**

A Nemzetgazdasági Minisztérium Regionális Fejlesztési Programok Irányító Hatósága regisztrációt hirdet a Terület- és Településfejlesztési Operatív Program (TOP) 7. prioritási tengelye keretében elérhető Közösségi szinten irányított városi helyi fejlesztések (CLLD) megvalósítása érdekében létrejövő **helyi akciócsoportok** megalakítására.

A partnerségen alapuló helyi akciócsoportok a helyi szükségleteket és lehetőségeket feltárva ösztönzik a helyi szereplők együttműködését és tudatosságát, amellyel hozzájárulnak a helyi társadalom megújításához. Az így megalakult helyi közösségek elsősorban a **kultúra és a közösségépítés terén tervezhetnek fejlesztéseket**, amely fejlesztések közvetetten közösségi alapú gazdaságfejlesztési módszertanok kialakítását és elterjesztését szolgálják.

A CLLD keretében a regisztrált helyi közösségeknek lehetőségük nyílik a 1303/2013/EU Rendelet és a TOP 7. prioritása feltételeinek megfelelő **helyi fejlesztési stratégia** kialakítására, amely teret biztosít a helyi társadalom megújítására, a helyi közösségek szervezésére, tudatosságának fokozására.

A CLLD megvalósítására megnyíló felhívás kerete 45,64 Mrd Ft, amelyből a megvalósításra kiválasztásra került stratégia alapján, településmérettől függően a helyi akciócsoportonként maximálisan felhasználható forrás 60 001-150 000 fő lakónépességű akcióterületeknél **1 500 millió Ft**. A helyi fejlesztési stratégia megvalósítására jóváhagyott forrás felhasználásáról a helyi akciócsoport a Közgyűlés által is elfogadott értékelési és döntéshozatali mechanizmus alapján fog rendelkezni.

A prioritástengely azt célozza, hogy kísérleti jelleggel, a jogosult városokban a helyi lakosság, a civil szervezetek, a vállalkozások és az önkormányzatok együttműködésével, illetve kezdeményezésére integrált, közösségfejlesztést és helyi identitástudatot elősegítő, elsődlegesen kulturális és közösségi tartalmú, a helyi gazdaságfejlesztést támogató stratégiák készüljenek, amelyek alapján olyan helyi fejlesztési programok valósulnak meg, amelyek egyszerre és összehangoltan képesek a TOP ERFA és ESZA forrásait használni. A prioritási tengely ERFA intézkedése a kulturális és közösségi terek infrastrukturális fejlesztésére, az ESZA intézkedése a helyi közösségszervezésre irányul.

Az elvárt eredmény elsődlegesen:

* az integrált, közösségközpontú, alulról építkező, helyi partnerségen alapuló városfejlesztési programok kialakítása;
* a közösségi kapacitások fejlesztése és az innováció ösztönzése (beleértve a társadalmi innovációt is);
* a közösségi irányítás elősegítése a közösségen belüli részvétel növelésével;
* a tartalmas szabadidő-eltöltés lehetőségeinek megteremtése;
* innovatív, egymással és a környezetükkel együttműködni képes, önmagáért tenni akaró és tenni tudó, kezdeményező közösségek, mindezek által fenntartható települések létrejötte.

A helyi akciócsoport szervezetében kizárólag az a települési önkormányzat, valamint azok a civil szervezetek, egyházi jogi személyek (belső egyházi jogi személy) és gazdálkodó szervezetek vehetnek részt, akik, illetve, amelyek legalább az irányító hatóság által kiadott közlemény közzétételekor már rendelkeznek székhellyel vagy telephellyel a lefedni kívánt helyi fejlesztési stratégia tervezési területét jelentő településen. A helyi akciócsoport szervezete konzorcium vagy egyesület formájában jöhet létre minimum **10 partner**rel.

Regisztrációkor a helyi akciócsoport határozatát tartalmazó jegyzőkönyv benyújtása szükséges a regisztrációs felhívás mellékleteként megjelent sablonban foglaltak alapján. Szükséges továbbá, hogy a tagok kifejezzék az együttműködési szándékukat és deklarálják részvételüket a 2014-2020 közötti programozási időszak közösségfejlesztési feladatainak ellátásában, szintén a regisztrációs felhívás mellékleteként megjelent sablonokban foglaltak alapján. A helyi akciócsoport szerveződési szándékot **2016. május 31-ig** szükséges jelezni.

A közlemény alapján javaslom, hogy Szombathely Megyei Jogú Város Önkormányzatának vezetésével kerüljön létrehozásra helyi akciócsoport helyi szervezetek bevonásával és a helyi akciócsoport fő tevékenységi területének előzetes meghatározásával annak érdekében, hogy a regisztrációt be lehessen nyújtani.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2016. április „ ”**

**/: Dr. Puskás Tivadar :/**

HATÁROZATI JAVASLAT

**…/2016. (IV.20.) Kgy. számú határozat**

Szombathely Megyei Jogú Város Közgyűlése a „Javaslat Közösségi szinten irányított városi helyi fejlesztések (CLLD) megvalósítására irányuló helyi akciócsoport megalakításával kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés a helyi akciócsoport konzorcium formában történő létrehozását támogatja.
2. A Közgyűlés felkéri a polgármestert, hogy a helyi akciócsoport regisztrációja érdekében szükséges intézkedéseket tegye meg, és a regisztrációhoz szükséges konzorciumi javaslatot terjessze a Gazdasági és Városstratégiai Bizottság elé elfogadásra.
3. A Közgyűlés felhatalmazza a Gazdasági és Városstratégiai Bizottságot, hogy a helyi akciócsoport regisztrációra irányuló kérelmét hagyja jóvá.
4. A Közgyűlés felhatalmazza a polgármestert a 3. pont szerint jóváhagyott regisztráció elvégzésére.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Szakály Szabolcs, Városfejlesztési Kabinet vezetője)

**Határidő:** 1. és 2. pont: azonnal

1. pont: a Gazdasági és Városstratégiai Bizottság 2016. májusi ülése
2. pont. 2016. május 31.